《乐静草堂为卫叔静赋》
明代·陶宗仪

屋绕芙蓉九叠屏，日长客去掩閒庭。岩花煖傍疏帘落，阶草晴分汗简青。

温火试香删旧谱，汲泉煮茗续遗经。江南定有徵贤诏，太史方占处士星。

作者简介：（1316—?）元末明初浙江黄岩人，字九成，号南村。元末应试不中。于学问无所不窥。元末避兵，侨寓松江之南村，因以自号。累辞辟举，入明，有司聘为教官。永乐初卒，年八十余。辑有《说郛》、《书史会要》，著《南村诗集》、《辍耕录》。